KIRJALLINEN KYSYMYS E-3066/00

esittäjä(t): Sergio Berlato (UEN) ja Adriana Poli Bortone (UEN) komissiolle

(2. lokakuuta 2000)

Aihe: Euroopan unionin seitsemäs kampanja oliiviöljyn käytön edistämiseksi

- Lähes kolmannes Euroopan unionin seitsemännelle kampanjalle Oliiviöljy: maku, joka yhdistää meitä varatuista varoista (10,2 miljoonaa 35 miljoonasta eurosta) on myönnetty Italialle ja Espanjalle.

- Nämä kaksi jäsenvaltiota ovat sekä oliiviöljyn kaksi suurinta tuottajaa että sen kaksi suurinta kuluttajaa, ja näin ollen kyseisen tuotteen kulutuksen edistämiseen investoiminen näin suurieleisesti vaikuttaa tuhlaukselta, sillä oliiviöljyhän on Italiassa ja Espanjassa jo yleisesti tunnettu ja käytetty tuote.

- Aikaisemmista kuudesta kampanjasta on saatu vaatimattomia tuloksia, ja ne eivät ole huomattavasti lisänneet oliiviöljyn kulutusta missään muissa jäsenvaltioissa, kuten Ranskassa, Yhdistyneessä kuningaskunnassa tai Saksassa, joissa kuluttajat kuitenkin ovat osoittaneet huomattavan suurta kiinnostusta ja kulutusalttiutta, mitä tulee muihin niin kutsuttuun Välimeren alueen ruokavalioon kuuluviin tuotteisiin.

1. Paljonko määrärahoja oliiviöljyn käytön edistämiseen on varattu Euroopan unionin muissa jäsenvaltioissa sekä seitsemännessä kampanjassa että aikaisemmissa kampanjoissa?

2. Mihin mainosstrategioihin ja mihin erityisiin tarkoituksiin nämä määrärahat on käytetty?

3. Ketkä ovat olleet vastuussa edistämistoimenpiteistä näissä maissa, ja mitä menettelyjä vastuualueiden jakamisessa on noudatettu?

4. Miksi oliiviöljyä koskevan tieteellisen tutkimustiedon jakaminen lääkäreille ja muille terveydenhuollon ammattilaisille jäsenvaltioissa annettiin Hill & Knowlton Eurosciences Communicationin (Iso-Britannia) hoidettavaksi yhteistyössä Münsterin yliopiston verisuonitautien tutkimuslaitoksen kanssa (Saksa) ilman, että yksikään Välimeren alueella toimiva laitos oli toiminnassa mukana?

5. Kuinka suuri osuus näille jäsenvaltioille myönnetyistä määrärahoista on käytetty, ja jos niitä on jäänyt käyttämättä, mihin uuteen tarkoitukseen oliiviöljyn käytön edistämiseen myönnetyt ja käyttämättä jääneet varat on määrätty?

Franz Fischlerin komission puolesta antama vastaus

(20. marraskuuta 2000)

1. Komissio lähettää arvoisalle parlamentin jäsenelle ja parlamentin pääsihteeristölle suoraan taulukon, joka sisältää pyydetyt tiedot.

2. Seitsemännen kampanjan yleiset tavoitteet ovat kulutuksen vakiinnuttaminen ja kehittäminen tärkeimmissä tuottajajäsenvaltioissa (Kreikka, Espanja, Italia ja Portugali) ja kulutuksen edistäminen muissa jäsenvaltioissa. Tärkein kohderyhmä on kuluttajat. Toinen kohderyhmä on tuottajien ja kuluttajien välissä olevat toimijat, kuten toimittajat, kauppa, lääkärit, ravintotieteilijät ja keittiömestarit.

Tuottajajäsenvaltioissa strategian tavoitteena on uskollisten kuluttajien säilyttäminen ja rohkaiseminen ja oliiviöljyn imagon uudistaminen nuorten kuluttajien kiinnostuksen herättämiseksi. Muissa jäsenvaltioissa strategioiden tavoitteina on sellaisten uusien kuluttajien saaminen, jotka eivät nykyisin käytä oliiviöljyä, ja tuotteen kulutuksen käyttötaajuuden ja määrän lisääminen jo olemassa olevien kuluttajien keskuudessa. Sekä maku- että terveysnäkökohtia korostetaan. Ottaen huomioon markkinoiden merkitys tuottajajäsenvaltioissa ja Saksassa, Ranskassa, Irlannissa ja Yhdistyneessä kuningaskunnassa mainoskampanjoita käydään kaikissa näissä jäsenvaltioissa. Kampanja käsittää terveyteen ja kuluttajiin liittyvää pr-toimintaa.

Kulutus on kasvanut huomattavasti vuodesta 1990/1991 (esimerkiksi Ranskassa (+ 181 prosenttia), Yhdistyneessä kuningaskunnassa (+ 329 prosenttia) ja Saksassa (+ 194 prosenttia)):

>TAULUKON PAIKKA>

3. Mainostus ja pr-toiminta sekä kuluttajatutkimukset annettiin tehtäväksi avoimen tarjouskilpailumenettelyn perusteella. Luettelo kaikista seitsemänteen kampanjaan osallistuvista toimistoista lähetetään suoraan parlamentin jäsenelle ja parlamentin pääsihteeristölle. Luettelo sisältää myös kullekin toimijalle ja kyseiselle jäsenvaltiolle myönnetyn talousarvion.

4. Samaa menettelyä käytettiin myös tutkimuslaitokseen, joka kehittää, saattaa ajan tasalle, kerää ja arvioi tieteellistä aineistoa ja tutkii ja valvoo mainos- ja pr-toimistojen tuottamaa terveyteen liittyvää aineistoa ja vahvistaa sen.

Oliiviöljyn ravitsemuksellisia arvoja koskevan tieteellisen tiedon jakaminen on annettu tehtäväksi samalla tavoin.

5. Seitsemäs kampanja edistyy nykyisin oikein hyvin. Sen vuoksi voidaan ennustaa, että saatavilla olevat määrärahat (35,5 miljoonaa euroa) käytetään kokonaan. Näin kävi myös kuudennen kampanjan aikana.

Komissio valmistelee parhaillaan sellaisen riippumattoman laitoksen valintaa, joka suorittaa arvioinnit meneillään olevan ohjelman valvomiseksi. Myös tämä laitos valitaan tarjouskilpailumenettelyllä.